<classify> MWISHONI mwa mwaka 2018, wanafunzi wa kike 1,944 katika Halmashauri ya Wilaya Nachingwea walifanya mitihani ya darasa la saba na kati yao 1,409 wakafanikiwa kujiunga na kidato cha kwanza.Wanafunzi wa kike wa shule za sekondari waliofanya mtihani mwaka 2018 ni 550 waliofaulu kupata daraja la kwanza ni sifuri 0 na waliopata daraja la pili walikuwa 9. Waliopata ufaulu wa daraja la tatu walikuwa 41.Kwa kuona umuhimu wa elimu hasa kwa watoto wa kike, Halmashauri ya Wilaya Nachingwea inaendelea na mkakati wa kuboresha shule zake na uendeshaji ikiwamo ya ugawaji wa chakula na pia kuwawezesha watoto wa kike kuwa salama kwa kujenga hosteli. Pamoja na hayo, kwa sasa Nachingwea imepokea mradi mwingine wa kimkoa unaolenga kupunguza utoro na mimba za utotoni.Mimba za utotoni hasa za wanafunzi wa shule za msingi na sekondari bado ni tatizo lililopo katika wilaya hiyo. Watoto hulazimika kuacha shule na kukaa nyumbani kulea watoto wao ambao ni watoto wenzao. Hali hiyo ya kusikitisha inashusha kiwango cha elimu kwa watoto wa kike na pia, kuongeza ujinga, umasikini na hatari ya vifo hasa wakati wa kujifungua.Wanawake wa Nachingwea walitumia Siku ya Wanawake Duniani, kuipokea kampeni ya kimkoa ya kukabiliana na mimba za utotoni ili kutoa nafasi kubwa zaidi ya wananchi kutambua umuhimu wa watoto wa kike kusonga mbele katika elimu kwani ndio msingi wa maarifa.Ni ukweli ulio wazi kuwa, sisi wanawake wa Nachingwea kila siku kwetu ni siku ya wanawake kwani tunajitambua na tunapambana na harakati za kujikomboa kiuchumi, kijamii, kielimu na kisiasa, anasema msoma risala katika Siku ya Wanawake Duniani iliyofanyika katika Viwanja vya Sokoine, Diana Mmari. Kaulimbiu ya Siku ya Wanawake Duniani ya Mwaka 2019 ilikuwa: Badili Fikra Kufikia Usawa wa Kijinsia kwa Maendeleo Endelevu.Wananchi wa Wilaya ya Nachingwea wanatumia kaulimbiu hiyo kukumbusha umuhimu wa jamii kusimamia haki za wasichana ili kuwa na maendeleo endelevu ya kizazi cha wanadamu. Anasema: Sisi wanawake wa Nachingwea tunapoungana na wanawake wote wa Tanzania, tunashukuru serikali yetu tukufu kwa jitihada za kuhakikisha kwa kuwa tunaondokana na matatizo mengi yanayotukabili likiwamo la mimba za utotoni. Kwa mujibu wa Sheria ya Mtoto ya Mwaka 2009, Sehemu ya II ya sheria hiyo inatamka kuwa, mtoto ni mtu yeyote mwenye umri chini ya miaka 18.Kifungu kidogo cha 12 kinatamka: Mtu yeyote hataruhusiwa kumfanya mtoto apate mateso, au adhabu ya kikatili, ya kinyama au afanyiwe matendo yenye kumshushia hadhi. Kimsingi, mimba za utotoni ni pale mtoto wa kike anapopata mimba kabla ya kutimiza miaka 18 na hii hutibua na kuathiri maisha yake kielimu, kijamii, kiuchumi na hata kiafya. Mimba za utotoni zinatajwa kuwa ni miongoni mwa vitendo vya ukatili wa kijinsia vinavyowatesa na kuwaangamiza watoto wa kike na kuwa kikwazo kikubwa katika kufikia ndoto zao za kimaisha.Katibu Tawala wa Mkoa wa Lindi, Rehema Madenge anasema wakati wa uzinduzi wa kampeni hiyo kwamba, Mkoa wa Lindi unakabiliwa na changamoto kubwa ya mimba za utotoni na ukatili wa kijinsia. Kutokana na ukubwa wa tatizo hili mkoa uliamua kuanzisha kampeni ya kuzuia kutokomeza mimba za utotoni kwa watoto walio shuleni na wale walio nje ya mfumo rasmi shule, anasema Madenge.Kuna takwimu zisizopendeza katika mkoa huo ambapo ilielezwa kuwa mwaka 2016 mkoa ulikuwa na jumla ya mimba 56 Msingi 18 na Sekondari 38, mwaka 2017 mimba 57 Msingi 9 na Sekondari 48 na mwaka 2018 mimba zilikuwa 113 Msingi 27 na Sekondari 86. Kuhusu watoto wasio shuleni, Madenge anasema hali ni mbaya zaidi, kwani zipo kesi nyingi za watoto kubakwa.Anasema Januari 2019 pekee, watoto 16 wamebakwa na kati yao 8 walipata mimba za mapemautotoni. Wakati kamati ya kampeni hii ilipotembelea kwenye shule takribani 9 za msingi na sekondari katika Manispaa ya Lindi, ilibaini kukosa mahitaji muhimu katika familia likiwemo suala la chakula ambalo limekuwa chanzo cha hekaheka za watoto kutumbukia katika maisha ambayo hayajawa tayari kwao. Uwingi wa talaka katika Mkoa wa Lindi unaparaganya familia na kuacha wengi wa watoto bila kuwa na mwongozo madhubuti wa kifamilia na hivyo, kujitosa katika maisha yasiyo ndiyo.Kwa mujibu wa Ofisi ya Mkuu wa Mkoa, kampeni hiyo ina malengo mahususi 3, likiwamo la kuimarisha mifumo ya ulinzi na usalama wa mtoto kuanzia ngazi ya mkoa hadi ngazi ya kata na kuwajengea uwezo wataalamu wanaoshughulikia masuala ya ulinzi na usalama wa mtoto. Lengo lingine ni kuhakikisha kuwa, kuna huduma kwa waathirika wa mimba za utotoni ikiwa ni pamoja na kuhakikisha afya bora kwa watoto watakaozaliwa na kuwapatia msaada wa kisaikolojia watoto waliopata mimba na hata watoto wenye watoto.Lingine ni kusimamia na kuchukua hatua za makusudi katika kuzuia mimba za utotoni kupitia utoaji elimu kwa umma kuhusu madhara na namna ya kuzuia tatizo hili hii ikiwa ni pamoja na kuwachukulia hatua stahiki za kisheria wahusika wote. Kwa mujibu wa wataalamu wa ofisi ya mkuu wa mkoa kuisha kwa tatizo la mimba za utotoni katika mkoa kutatokana na kuimarika kwa mifumo ya ulinzi na usalama wa mtoto na huduma huduma za afya kutolewa bila kikwazo kwa watoto wote waliopata mimba pamoja na watoto watakaozaliwa.Mbunge wa Viti Maalumu wa Mkoa wa Lindi, Hamida Abdallah anasema ipo haja ya kukabiliana na shida ya watoto wa kike kupata mimba za utotoni ili kukabili uduni wa maisha katika familia nyingi za wakazi wa Nachingwea. Anasema ni vigumu kuendelea kupata wanawake mashujaa kama wanajamii hawatabadili mwelekeo na kusaidia mabinti kusoma na mimba baadae.  <topic>: kitaifa 